Όταν ζεις σε αυτό το σπίτι νιώθεις χαρούμενος και ελεύθερος. Ακούς μόνο την θάλασσα και τον αέρα. Το Αιγαίο τρυπώνει απ’ όλα τα παράθυρα του σπιτιού. Ο ανοιχτός ορίζοντας και το ηλιοβασίλεμα αδειάζουν το μυαλό και εξατμίζεται μονομιάς η πίεση που κουβαλάς.
Το σκηνικό που έχουν φτιάξει η Αθηνά και ο Νόντας είναι μαγικό! Το σπίτι είναι χτισμένο αμφιθεατρικά στην νοτιοδυτική πλευρά του νησιού, με απόλυτο σεβασμό στο περιβάλλον και προστατευμένο από τους ανέμους.
Οι παροχές που δεχθήκαμε δεν περιλαμβάνονται στην λίστα της εταιρίας Airbnb: Πεντακάθαρο σπίτι , απόλυτη ποιότητα ύπνου (πολύ καλό στρώμα & μαξιλάρια, πολύ καλής ποιότητας σεντόνια), μαλακές πετσέτες, σίτες σε όλα τα παράθυρα, πλήρης εξοπλισμός κουζίνας, DVD, ταινίες & CD για όλα τα γούστα!
Αυτό που μας εντυπωσίασε ήταν ότι είχαν προβλέψει στην παραμικρή λεπτομέρεια να μην μας λείψει τίποτα. Υπήρχαν τα πάντα, όπως θα φρόντιζε ο καθένας να έχει στο εξοχικό του.
Μείναμε έκπληκτοι όταν βρήκαμε ένα ψυγείο γεμάτο από πράγματα. Στον πάγκο της κουζίνας υπέροχο βιολογικό λάδι, μπαχαρικά, ρίγανη, και στο ντουλάπι μακαρόνια, καφέ και η λίστα δεν έχει τελειωμό.
Η φροντίδα και η προσοχή τους ήταν περίσσεια κατά την διάρκεια της παραμονής μας και ειλικρινά ξεχάσαμε ότι είχαμε ενοικιάσει το σπίτι μέσα από μια ιστοσελίδα.
Οι οικοδεσπότες μας είναι υπέροχοι άνθρωποι. Ευγενικοί, διακριτικοί , με εξαιρετική αίσθηση του χιούμορ και φυσικά οι πιο φιλόξενοι «άγνωστοι» που έχουμε γνωρίσει.